Gabriela Spustová Izakovičová

TRINÁSTA KOMNATA

RUAH 2016

Suchá nad Parnou

Ukážka z elektronickej knihy

© Gabriela Spustová Izakovičová, 2016

Gabriela Spustová Izakovičová

Trinásta komnata

Vydalo vydavateľstvo RUAH

Suchá nad Parnou 919 01

ISBN 978-80-89604-20-3 (tlačená kniha)

ISBN 978-80-89604-21-0 (on-line kniha)

Vytvorenie elektronickej verzie Dibuk, s. r. o., 2017

TISÍC ŽIVOTOV

(Sestína)

Viem prežiť tisíc cudzích životov.

Len jeden stoná nemou clivotou.

Len jeden je ten, čo je lopotou.

Ten jeden, čo sa svätí robotou.

Ten jeden, čo sa trápi nahotou.

Je to ten môj, ten ktorý musím žiť.

Ten, v ktorom len sám musím zvíťaziť.

Viem súdiť ľudí hluchou slepotou.

Viem pousmiať sa nad ich lopotou.

Viem víťaziť nad cudzou robotou.

A kričať nad ich biedou, nahotou.

Tiež viniť ich, keď zmieram clivotou.

Však iba jeden život musím žiť.

Ten, v ktorom len sám musím zvíťaziť.

Viem jarné vánky sfúknuť temnotou.

Viem nemé bôle nečuť hluchotou.

Viem vidieť viny ducha slepotou.

A ducha zabiť vravou, prázdnotou.

A prežiť tisíc cudzích životov.

Však iba jeden život musím žiť.

Ten, v ktorom len sám musím zvíťaziť.

Viem dobre radiť, kričať pravotou.

Viem sudcom byť i pravou porotou.

Viem dobre prežiť mnoho životov.

Len jeden neviem zvládnuť s krásou tou,

je to ten môj, ten ktorý musím žiť.

Ten, v ktorom len sám musím zvíťaziť.

AGATHÓN

AGATHÓN

páper v povetrí

neha

po dlhom smutnom čakaní

na dobrobytie

súzvuk túžení a bytia

krehká vločka na dlani

nežný detský bozk

dotyk vánku v sparne leta

jasný tón

harfa

čo brnkne jemne o srdce

nie hladozubo

ontologická krása

čo harmonizuje

pradávny agathón

tón nefalošný

nehraný

tichý šum Boha

z ktorého pramení

túžba duše

privinúť sa

stúliť sa v lone nehy

nechať prúdiť miazgu duše

z koreňa až k oblohe

scelená do pôvodného súzvuku

bytí a Stvoriteľa

bolesťou očistená

od nánosov zbožšťovania ega

obteká hmotu tiel

a dáva odpočinúť

v silenciu hĺbok

MÚZY A DUCH

múza lyriky

Euterpé

prišla si si po mňa

spolu s Vetrom nad vodami

ľudských vášní

rozumu a vôle

Ruah sa vznáša nado mnou

a nedáva mi spať

Vietor

čo budí zo sna

pripravených

počúvať

Klio a Thália

ma vzali za ruku

do dejín ľudskej komédie

a Ruah dýcha do ich túžob dych

Duch svetla

čo chce osvetliť

náš časobeh

ty, Vietor

svetu stále dávaš z vôd

čo nesieš nebom z oceánu právd

nedáš mi spať a žiadaš ponor do studní

Som iba slúžka

Duchu pri nohách

VIETOR

ach, vietor

vietor štyroch strán

prevej mi túžby

prevej hrude vzdych

schlaď srdce

čo sa náhle roztĺklo

a cval ho ničí

súži, bolí priam

ty, vietor

vietor štyroch strán

duj, fúkaj dušu zbitú o skaly

o skaly túžob

čo sa znížiť nevedia

ach, vietor, zavej

tuho duj

duj mocnejšie

no telu neublíž

len líž tie rany

citmi zjatrené

BRÁNOU RÁN

bránou rany do srdca chcú vojsť

hľadači Pravdy z brehu pred svitom

rany

čo radšej umrela než pozdvihla by zbraň

tou silou najväčšou sa smrti vysmiala

bránou rán mu do srdca chcú vojsť

v ňom slobody je prameň

victórie dych

a dobra láne večné

pre všetkých

VRÁTNICI

všetci sme vrátnikmi

pri dverách srdca

pri dverách lásky i nenávisti

pri dverách hnevu i odpustenia

pri dverách čakania

čakania na dážď

dážď vzkriesenia

dážď uvoľňujúci kŕč

svaloviny srdca

Table of Contents

Titulná strana

Tiráž

TISÍC ŽIVOTOV

AGATHÓN

AGATHÓN

MÚZY A DUCH

VIETOR

BRÁNOU RÁN

VRÁTNICI

VÝKRIKY

ČO ČUŠÍ V DUŠI

TRINÁSTA KOMNATA